KYLE GRAY

Angyali
számok

11:11
és más számok üzenete és jelentése

A fordítás az alábbi kiadás alapján készült:

Kyle Gray / Angel Numbers

Hay House UK Ltd., UK, 2019

A Hay House-rádió a www.hayhouseradio.com
internetes oldalon érhető el.

Fordította

Kováts Viktória

Szerkesztette

Barsi Nikoletta

Copyright © Kyle Gray, 2019

Hungarian translation © Kováts Viktória, 2023

Hungarian edition © GLB Könyvkiadó Kft., 2023

Cover design © GLB Könyvkiadó Kft., 2023

Original Cover Design: Leanne Siu Anastasi

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

EPUB ISBN 9789636300753

MOBI ISBN 9789636300760

Köszönöm, angyalok, hogy megmutatjátok magatokat a világnak.

Bevezetés

Angyalok léteznek. Muszáj volt ezzel indítanom, bár ezt már valószínűleg tudtad. Ezek az isteni lények már évezredek óta megmutatják magukat az embereknek ezen a földön.

Ami azt illeti, az emberek a világ minden sarkán már az idők kezdete óta hisznek ezekben az égi lényekben, akik összekötik ezt a világot a következővel, segítenek szembenézni nekünk mindennapi feladatainkkal és kihívásainkkal, és támogatják a lelkeket, amikor azok készen állnak arra, hogy visszatérjenek a szellemi birodalomba. Az őslakos törzsek a barlangok falára festették őket, fénytől ragyogó arccal, hatalmas szemekkel, fejük körül fénykoronával.

A mai japán sintoizmus kaminak nevezi őket, kegyességet és jóságot megtestesítő lényeknek, akik úgy szelik át a levegőt, „mintha szárnyaik lennének”. Olyan természetfeletti erőnek tartják az angyalokat, akik képesek segíteni azoknak, akik szólítják őket. A tibeti buddhizmusban is megjelennek hasonló lények, a bódhiszattvák – a tiszta szeretet és együttérzés lényei, akik elkötelezetten segítenek az embereknek legyőzni legnagyobb szenvedéseiket és félelmeiket. Robert Thurman, az indotibeti buddhizmus professzora a New York-i Columbia Egyetemen „a buddhizmus arkangyali lényeiként” írja le a bódhiszattvákat.

Szinte minden spirituális és vallási tradícióban létezik a szeretet és a fény ereje valamilyen módon, bár ez számos formát ölthet. Indiában vannak olyan istenségek, akiknek állati fejük van, emberi testük, és szárnyaik, akár a madaraknak. A héber Biblia leírja Ezékiel látomását, amelyben megjelent egy négyfejű angyali lény egy gyermek, egy bika, egy oroszlán és egy sas arcával. Ezeket a lényeket később „fénygömbként” (ma „szellemgömböknek” nevezzük őket) és „lángoló teremtményekként” ábrázolták. Ennek az az oka, hogy azokban az időkben még nem volt elektromosság, tehát csak lánggal tudtak világítani.

Véleményem szerint az, ahogyan az angyalok megjelentek az idők során, mindig megfelelt az emberek tudásának, tapasztalatának, felfogásának, hitrendszerének, akárhol is éltek a világon. És bár tudományosan nem bizonyított ezeknek a teremtményeknek a létezése, a szociológia megmutatta, hogy a világok között utazó isteni hírhozókba vetett hit világszerte jelen volt már jóval azelőtt, hogy a távolsági kommunikáció lehetségessé vált.

Manapság az angyalokban való hit egyre erősebbé válik. Egy 2016-os kutatás szerint kétezer brit válaszadó egyharmada hisz az angyalokban, és tízből egy ember úgy gondolja, hogy már találkozott is angyallal. Egy másik felmérés szerint az Egyesült Államokban tíz emberből nyolc hisz az angyalokban. Ez annyira izgalmas!

Nem csoda, hogy ennyien kapunk mostanában égi jeleket és üzeneteket, hiszen az angyalok azt akarják, hogy tudjuk, ők mellettünk állnak.

Ezek az üzenetek számok formájában is megjelennek. A számokat évezredeken keresztül szerencsehozónak tekintették és az univerzum megértésének módjaként gondoltak rájuk. Az ókori görög filozófus, Püthagorasz úgy hitte, a számoknak rezgéskibocsátási értékük is van, pont úgy, mint a hangjegyeknek. Létrehozott egy rendszert, amely képes volt az ember személyiségéről és megjelenéséről is információval szolgálni, csupán a nevük, a születési dátumuk és helyük számértékei alapján. Ezt a rendszert nevezzük Püthagorasz numerológiájának.

Ezzel ellentétben a modern számmisztika a neved és a születési dátumod számértékére fókuszál (ami megmutatja az életútszámodat). Ezzel az információval megértheted, miért vonz egy életküldetés, miért erősebbek bizonyos jellemvonásaid, és milyen kihívásokkal kell majd szembenézned ebben az életben.

Bár a könyvben bemutatott angyali számok és a kulcskódex (lásd a 18. oldalon) tartalmaz ismert elméleteket Püthagorasz numerológiájából, az angyali számok leírásainak istentől eredő inspirációjuk van, amelyek üzenetként érkeztek hozzám, nem pedig számítások eredményei.

A könyvben megismert információk használatával kombinálhatod az angyali számokat és a numerológiát, hogy spirituális szinten is megismerhesd a lelki küldetésed és azt, hogy az angyalok milyen módon fognak majd segíteni az utadon.

Mivel már tizenhat éve tanulmányozom a spiritualitást, rengeteg időt töltöttem el a számok valódi jelentésének feltárásával. Az eredményre nagy hatással volt az is, hogy hosszú ideig foglalkoztam a tarot-val és a nyugati misztériumhagyománnyal. Amikor elkezdtem írni ezt a könyvet, rengeteget meditáltam, kérve az angyalokat, hogy fedjék fel előttem az üzeneteket és az egyes számok rezgésértékét. Ez mind segített létrehozni az itt bemutatott jelentéseket.

Jó esély van arra például, hogy ugyanaz a számsor ismétlődik az életedben – rendszámtáblákon, blokkokon, beszállókártyákon –, és ezek nem csupán számok, hanem angyali számok. Angyali üzenetek és felhívások, amelyek cselekvésre buzdítanak.

Ebben a korban, amit a legjobban a digitális szó tud jellemezni, az angyalok az olyan, órákon megjelenő számok segítségével kommunikálnak velünk, mint a 11:11.

Ha a 11:11 számsort látod

Tinédzser voltam, amikor először feltűnt, hogy mindenhol ott van a 11:11. Emlékszem, akármikor ránéztem az első telefonomra, időről időre megjelent. Már azon gondolkoztam, hogy biztos elment az eszem, esetleg csak képzelődöm, vagy nem tudatosan ugyanabban az időben pillantok rá az órára, azonban ami ezután történt, nem magyarázható félre: beszéltem erről az édesanyámmal és néhány barátommal, és a dolog elkezdett akkor is ismétlődni, amikor ők is velem voltak. Más számsorok is egyre gyakrabban megjelentek, és már nem csak telefonokon. Amikor vásárolni mentünk, a végösszeg 11 font 11 penny volt, amikor kávét vagy tortát rendeltünk, 4 font 44-et fizettünk. Mindenhol ugyanezt tapasztaltam.

Akkoriban még újonc voltam a spiritualitásban, de imádkozni kezdtem, kérdéseket tettem fel, hogy megértsem, ami történik. Emlékszem, mikor azt mondtam: „Angyalok, ha ti külditek nekem ezeket a számokat, ma mutassátok meg azokat háromszor, hogy tudjam, ti próbáltok közölni valamit.” És a számok csak jöttek – tudtam, hogy az angyalok üzennek nekem.

De mit akartak mondani? Ötletem sem volt. Rákerestem a neten arra, hogy mit jelent a 11:11, majd számos magyarázatot elolvastam. Sokan azt mondták, ezek a számok arra utalnak, hogy itt az ideje „kívánni valamit”, vagy „meghatározni egy szándékot”, mások szerint a számokkal az angyalok biztatnak, hogy magasabb rendű gondolatokat találjunk. Szóval azt tettem, amit máskor, ha a Google nem tudott válasszal szolgálni: meditáltam.

A meditáció alatt elmormoltam magamban egy egyszerű imát: „Angyalok, köszönöm, hogy megmutatjátok nekem, amit a 11:11 számsorról tudnom kell”, egy pillanat múlva pedig csak záporoztak a szemem előtt a képek és a jelenetek, akár egy filmben. Megjelent előttem Jézus és Buddha, és hallottam a szavakat: „Mind egyek vagyunk.” Ahogy a látomásom folytatódott, láttam muszlim barátainkat Mekka felé fordulva imádkozni, majd újra hallottam: „Mind egyek vagyunk.” Aztán láttam egy videót, amelyben Bob Marley énekli a One Love-ot és éreztem, ahogy átölel a közösség érzése. Egy voltam az angyalokkal, a felemelkedett mesterekkel, és egy Istennel!

A 11:11 tehát egy olyan üzenet, ami számtalanszor eljutott hozzánk az idők során: emlékeztet arra, hogy egyek vagyunk. Az az energia fon egymásba és köt össze minket, ami az egész univerzumot létrehozza és alkotja.

De itt még nincs vége. Számomra ez a visszatérő üzenet nem csak arról szól, hogy „Egy vagyok mindennel”, és ennyi. Inkább cselekvésre hív. Mintha az univerzum/Isten (számomra ez egy és ugyanaz) arra szólítana minket, hogy vegyük észre, az univerzum ereje és ragyogása bennünk él. Jézus azt mondta, „az Isten országa közöttetek van”{1}. Tehát, ha az univerzum ereje és ragyogása „közöttünk”, azaz bennünk van, a cselekedeteink hatással vannak erre az energiára. Így hát a 11:11 arra szólít fel, hogy hozzuk önmagunkat, a szándékainkat és a cselekedeteinkkel egyensúlyba a legfelsőbb jóval. Ezt jelenti fénymunkásnak, vagyis földi angyalnak lenni.

Az angyaloknak mindig van válaszuk

Az angyalok ismét megadták a választ. Mindig megteszik. És ugyanúgy, ahogy ott létezik bennünk az univerzum ereje, angyalok is vannak mellettünk. Úgy hiszem, mindenkit legalább két angyal támogat. Ott van az őrangyalunk, aki már sok-sok életidőn át ott állt mellettünk, és ott van még legalább egy angyal, hiszen különböző időkben különböző angyalok dolgoznak velünk, attól függően, hogy éppen hol tartunk az utunkon, és min megyünk keresztül. Azonban akárhol legyünk is, az angyalaink mindig ott vannak, hogy mutassák az irányt és támogassanak minket. Viszont mindig az isteni törvényeknek megfelelően cselekszenek, így az életünkben nem tudnak teljes formát ölteni, és segíteni sem tudnak nekünk, ha nem adunk rá engedélyt.

Azt a pillanatot, amikor az angyalok az engedélyünk nélkül közbe tudnak avatkozni, én „áldásos pillanatnak” nevezem. Ilyenkor olyan helyzetbe kerülünk, ami el tud téríteni a legfelsőbb jó és igazság felé vezető útról, amikor elindultunk a küldetésünk felé, de még nem értünk célba, vagy amikor életről vagy halálról van szó.

Persze a helyzetnek nem kell ennyire szélsőségesnek lennie ahhoz, hogy segítséget kapjunk az angyalainktól. Ha imádkozunk iránymutatásért, meg fogjuk kapni a választ. Viszont nem feltétlenül halljuk majd meg. Véleményem szerint ez azért van, mert sokan már hosszú évek óta nem figyeltünk igazán önmagunkra sem, nemhogy másokra, és figyelmen kívül hagytuk a belülről érkező iránymutatást is. Egyszerűen fogalmazva, az angyalok annyira hangosak, amennyire hajlandók vagyunk meghallani a hangjukat. Vagy meglátni őket. Mert most, ahogy már említettem is, a digitális médián keresztül küldenek nekünk üzeneteket, így emlékeztetve jelenlétükre.

Megkértem az angyalaimat, hogy segítsenek mélyebben megérteni az ismétlődő számok mögött rejlő üzeneteket és témákat, mert ezt a tudást tovább akartam adni ebben a könyvben. Ezáltal te is jobban átláthatod, mit akarnak mondani neked az angyalaid az ismétlődő számsorokon keresztül, illetve választ kaphatsz kérdéseidre és imáidra is.

Hogyan használd ezt a könyvet?

Útmutatóként

Ebben a könyvben először négy számjegyből álló, digitális órákon észrevehető számsorokat nézünk meg, amelyekkel a laptopodon vagy okostelefonodon találkozol, ezután pedig 0-tól 999-ig minden egyes számot megmagyarázok neked.

Ha nem találod a számsort, amit mindenhol látsz, azt javaslom, szedd két vagy három csoportra a számokat, majd nézd meg az egyes csoportok magyarázatát, és értelmezd együtt a leírásokat. Például ha mindenhol a 67891 számsorral találkozol, nézd meg a 67, a 89 és az 1 jelentését, majd alkoss egy összefüggő üzenetet:

Ez a következőképp néz ki:

• 67: A gondolataid irányítják az energiád áramlását és a számodra elérhető isteni támogatást. Szánj időt arra, hogy egyensúlyba kerülj azokkal a gondolatokkal, amelyek a fejlődésedet szolgálják.

• 89: Kapcsolódsz valódi önmagadhoz. Ápold ezt a kapcsolatot, hagyd kibontakozni.

• 1: A benned rejlő egyetemes életerő a tudatosságod szintjére akar kerülni, magára akarja vonni a figyelmedet.

Micsoda inspiráló üzenet! Remélem, minden itt található leírás ugyanígy fog inspirálni téged is. Ahogy elolvasod ezt a könyvet, rá fogsz jönni, hogy sok különböző, de sok egymáshoz hasonló üzenet is található benne. Ez azért van, mert azok a számsorok az egymáshoz hasonló életutak különböző aspektusait reprezentálják.

Miközben haladsz előre majd az utazásodon, különböző számokra fogsz felfigyelni. Először talán ott lesz a 332, majd a 334. A 332 üzenete: „A kapcsolataid fejlődni fognak, ami boldogságot hoz majd számodra”, a 334 üzenete pedig: „A belső vezetőid és az angyalaid folyamatosan körülötted vannak, isteni szeretettel ölelnek át és védelmeznek téged.” Tehát ez a két szám azt mutathatja, hogy ráléptél a boldogság felé vezető útra.

A saját leírásaidat is elkészítheted, használva azt a kulcsot, amit az angyalaim biztosítottak számomra (lásd a 18. oldalon).

Mondjuk például, hogy folyton az 123 számsort látod ismétlődni. Ennek az az üzenete, hogy egyensúlyba kerülsz a szeretettel, és tovább haladsz az utadon. Próbáld megfejteni a saját számsorozataidat!

Orákulumként

A könyv, amelyet a kezedben tartasz, orákulum is. Ha iránymutatásra vagy támogatásra van szükséged, megkérheted az angyalaidat, hogy küldjenek neked üzenetet rajta keresztül. Egyszerűen végezz el egy rövid meditációt, végy néhány mély lélegzetet, hogy tudj összpontosítani, majd mondd el a következő imát:

Köszönöm Istenem, Szentlélek és angyalok, hogy megmutatjátok ma a nekem szóló fontos üzenetet ezeken a számokon és könyvön keresztül.

Ezután csapd fel a könyvet valahol, és bízz abban, hogy az első számsor, amit meglátsz, az az üzenet lesz, amit neked szánnak.

Miért ne próbálnád ki máris? Vagy egyszerűen pillants rá az órára, és olvasd el a magyarázatot a számokhoz.

Angyali számok
kulcskódex

0. Új kezdetek. Kinyílnak az ajtók. Isten.

1. Az én. Egység. A felsőbb én. Univerzális kötődés.

2. Egyesülés. Másokkal való kapcsolat. Egyensúly a szeretettel.

3. Fejlődés. Felsőbb erő. A mesterek.

4. Angyalok. Kommunikáció. Ajándékok megjelenése.

5. Változások. Erőfeszítés. Cselekvésre és odafigyelésre van szükség.

6. Egyensúly. A szándék meghatározása. Óvatosság

7. Varázslat. Manifesztáció. Isteni inspiráció.

8. Utazás. Növekedés. Spirituális leckék.

9. Önuralom. Kapcsolódás a felsőbb énhez. Istentől eredő nőiség.

Üzenetek
a digitális órákon

A következőkben a digitális órákon leggyakrabban megjelenő számsorok mögött rejlő angyali üzenetekről olvashatsz, de persze máshol is láthatod őket. (Ha egy bizonyos számsort keresel, ami nem digitális órákon megjelenő minta, menj vissza a 18. oldalon található kulcskódexhez, és fejtsd meg az üzenetet.)

Dupla és tripla számok

Amikor dupla és tripla számok jelennek meg az órán, az angyalok gyakorlatilag „kiabálnak”, hogy figyelj már oda. Ezek a számsorok a jelenlegi rezgésszintedet mutatják meg, és azt, merre tart az utad.

Dupla számok

00:00

Isten veled van, támogat téged, miközben megteszed azokat a lépéseket, amelyek elengedhetetlenek a fejlődésed során.

01:01

Isten közel van és segít, hogy biztonságban, támogatva és a szándékaidhoz és törekvéseidhez közel érezd magad.

02:02

Isten és az angyalok vezetnek téged, hogy végre megnyisd a szíved, az elméd és az energiád a körülötted lévők támogatására.

03:03

Isten és a felemelkedett mesterek egyre közelednek hozzád, hogy támogassanak téged lelked mélyebb megértésében és életutad kiterjesztésében.

04:04

Isten és az angyalok támogatnak abban, hogy megmutathasd a világnak az igazságodat, az ajándékaidat és valódi önmagadat.

05:05

Tudd, hogy Isten minden anyagi és pénzügyi szükségletedben segítségedre van. Kérj és megadatik.

06:06

Isten és az angyalok mutatják neked az utat, hogy végre helyet tudj csinálni az életedben a béke számára, így helyreállítva energiáidat.

07:07

Isten a mágia angyalaival és védelmezőivel vesz körbe téged, így végre birtokodba veheted a személyes erődet, és olyan életet teremthetsz, amilyet igazán megérdemelsz.

08:08

Bízz abban, hogy Isten mindig segít neked egyensúlyban lenni az ő tervével, amely figyelembe veszi a szándékaidat és azt, hogy mi a legjobb a lelki fejlődésed szempontjából.

09:09

Isten mutatja neked az utat, hogy feltárhasd a mélyebben lakozó, sérülékeny részeidet. Ez csodákat és fényt hoz majd számodra!

10:10

Egy csoda küszöbén állsz. Bízz abban, hogy Isten és az angyalok egyek veled most.

11:11

Egy vagy Istennel, az angyalokkal és a felemelkedett mesterekkel. Hozd összhangba a gondolataidat a legfelsőbb jóval és igazsággal annak érdekében, hogy szeretetet tudj hozni erre a világra.

12:12

Megvan benned az erő ahhoz, hogy meggyógyítsd és fénnyel ragyogd be ezt a világot. Vedd észre, hogy a szándékaid és cselekedeteid már most ezt tükrözik.

13:13

A tanítás egy a tanulással. Rengeteg leckét tartogat a jelenlegi helyzeted. Vedd észre azokat a dolgokat, amelyeket meggyógyítottál, mert ezeket másoknak is meg fogod tanítani.

14:14

Az angyalaid erős támaszt nyújtanak számodra most ahhoz, hogy újra kapcsolódni tudj elfeledett képességeidhez vagy lényed olyan aspektusaihoz, amelyeket nem szívesen láttak benned a múltban.

15:15

Tudd, hogy azok a változások, amelyek most történnek, szükségesek a fejlődésedhez. Bízz abban, hogy a tér, amit most felszabadítasz, bőségnek fog helyet adni.

16:16

Szánj időt arra, hogy megtaláld az életedben az egyensúlyt. Ez a számsor arra biztat, hogy lassíts le, és gondold át a szándékaidat, mielőtt továbbhaladnál az utadon.

17:17

Mágikus vagy! Bármilyen aggodalmakkal vagy blokkokkal küszködtél mostanában, most végre felszabadulsz, így valóra válthatod az álmaidat.

18:18

Az utazás, amelyen most elindulsz, az egész életedet meg fogja változtatni. A végeredmény pozitív lesz, és gazdagabbá fog tenni téged. Bízz a folyamatban.

19:19

Ez a számsor arra szólít fel, hogy kapcsolódj az istentől eredő nőiség energiájához magadban és a külső világban is. Az anyai/női energiák gyógyulása most lehetséges.

20:20

Most előtted a lehetőség, hogy megerősítsd a másokkal való kapcsolatodat. A megbocsátás és az együttérzés energiája veszi körül a személyes és a szakmai kapcsolataidat is.

21:21

Ismerd fel azt, hogy a másik ember is te magad vagy. Egy vagy a világgal, és a másokkal kapcsolatos szándékaid önmagadra is átvetülnek. Fejleszd a gondolataidat.

22:22

Minden erő és képesség megvan benned ahhoz, hogy fényt gyújts ebben a világban. Koncentrálj a legfelsőbb jóra. Azért születtél, hogy ragyogj.

23:23

A növekedésre koncentrálsz, és arra, hogy pozitív erő légy ebben a világban, aminek meg is lesz az eredménye. Az angyalok azt akarják, hogy tudd, te is közéjük tartozol ezen a földön.

{1} Lukács evangéliuma 17,20.